L'article 95.bis de la Llei 58/2003, de 17 de desembre, general tributària disposa que l'Administració tributària haurà d'acordar la publicació periòdica de llistes comprensives de deutors a la hisenda pública per deutes i sancions tributaris quan es donin les circumstàncies que es relacionen en l'apartat primer d'aquest precepte, és a dir, quan el total dels deutes i sancions tributaris pendents d'ingrés superin, en la data fixada per la Llei en el còmput global per contribuent, l'import d'1.000.000,00 euros, sempre que aquests deutes no haguessin estat pagats un cop transcorregut el termini d'ingrés en període voluntari i que no es trobin ni ajornats ni suspesos.
Aquest mateix article obliga que, tant l'elaboració com la publicació de la llista que inclogui aquestes situacions d'incompliment de les obligacions tributàries, es faci amb periodicitat anual, i reserva per a un desenvolupament reglamentari posterior la determinació concreta de la data exacta de publicació i de la identificació de les dades tècniques dels corresponents fitxers i registres de la llista esmentada.
Amb aquesta ordre es concreta, doncs, la determinació dels dos elements previstos anteriorment i, al mateix temps, es regulen altres aspectes relatius a la llista de deutors amb la hisenda pública de la Generalitat de Catalunya, entre els quals destaquen la delimitació de l'àmbit dels tributs que abasta la publicitat, així com la determinació dels òrgans competents tant per elaborar-la i comunicar-ne al deutor que hi és inclòs, com per ordenar-ne la publicació.
Àmbit de la llista de deutors tributaris
Dins de l'àmbit de les competències de la Generalitat de Catalunya, la llista que comprèn els deutors amb la hisenda pública, que haurà de ser objecte de publicació, d'acord amb el que disposa l'article 95.bis de la Llei 58/2003, de 17 de desembre, general tributària, es referirà als tributs següents:
- Els tributs cedits per l'Estat l'aplicació dels quals correspon a l'Agència Tributària de Catalunya.
Data de publicació de la llista
La publicació de la llista comprensiva dels deutors a la hisenda pública de la Generalitat de Catalunya per deutes i sancions tributàries que, el 31 de desembre de cada any, compleixin amb les condicions que disposa l'apartat 1 de l'article 95.bis de la Llei 58/2003, de 17 de desembre, general tributària, es realitzarà anualment entre l'1 de maig i el 30 de juny de l'any següent, a la seu electrònica de l'Agència Tributària de Catalunya.
Òrgan competent per dictar els acords de publicació
Correspon a la persona titular de la Direcció de l'Agència Tributària de Catalunya la competència per dictar l'acord de publicació de la llista comprensiva dels deutors a la hisenda pública de la Generalitat de Catalunya, que regula l'article 95.bis de la Llei 58/2003, de 17 de desembre, general tributària.
Òrgan competent per a la comunicació de la proposta d'inclusió i per a la proposta d'acord de publicació
Correspon a la persona titular de l'Oficina Central de Recaptació de l'Agència Tributària de Catalunya la comunicació al deutor de la proposta d'inclusió a la llista comprensiva dels deutors a la hisenda pública de la Generalitat de Catalunya, així com la seva rectificació a instància de part o d'ofici.
En la comunicació al deutor s'hauran de fer constar les dades a què es refereix l'apartat 2 de l'article 95.bis de la Llei 58/2003, de 17 de desembre, general tributària, les quals s'hauran de notificar en tot cas en el domicili fiscal del deutor.
Les persones deutores disposen d'un termini de deu dies hàbils a comptar des de l'endemà de la notificació de la proposta d'inclusió per a fer les al·legacions que considerin oportunes.
Correspon a la persona titular de l'Oficina Central de Recaptació de l'Agència Tributària de Catalunya elevar a l'òrgan competent establert a l'article 3 de la present ordre, la proposta d'acord de publicació de la llista comprensiva dels deutors a la hisenda pública de la Generalitat de Catalunya.
Determinació dels fitxers i registres utilitzats en l'elaboració de la llista
La llista comprensiva dels deutors a la hisenda pública de la Generalitat de Catalunya s'haurà d'elaborar a partir de les dades de deutes i sancions pendents de pagament en data 31 de desembre de cada any que constin al sistema d'informació de l'Agència Tributària de Catalunya, d'acord amb els requisits següents:
b) Que els deutes i les sancions no hagin estat pagades transcorregut el termini d'ingrés en període voluntari.
Aquesta llista inclourà la informació següent:
a) Persones físiques: nom, cognoms i NIF.
b) Persones jurídiques i entitats de l'article 35.4 de la Llei 58/2003, de 17 de desembre, general tributària: raó o denominació social complerta i NIF.
c) L'import total dels deutes i sancions pendents de pagament en la data de referència, en el seu còmput global, sense desglossar.
La publicació s'haurà d'efectuar per mitjans electrònics en format PDF, adoptant les mesures necessàries, d'acord amb l'estat de la tècnica, per tal d'impedir la indexació del seu contingut mitjançant motors de cerca a Internet i assegurant que les llistes deixaran de ser accessibles un cop transcorreguts tres mesos des de la data de la seva publicació, tal com estableix l'article 95.bis de la Llei 58/2003, de 17 de desembre, general tributària.
El tractament de les dades necessaris per a la publicació, s'ajustarà al que es disposi en la Llei orgànica 3/2018, de 5 de desembre, de protecció de dades de caràcter personal i garantia dels drets digitals, i a la seva normativa reglamentària de desenvolupament.
S'autoritza la persona titular de la Direcció de l'Agència Tributària de Catalunya per dictar resolucions i instruccions per a l'aplicació del que disposa aquesta ordre.
Aquesta ordre entrarà en vigor al cap de vint dies de la seva publicació al Diari Oficial de la Generalitat de Catalunya.
Barcelona, 27 de setembre de 2019